Title: ประกาศคณะกรรมการบริหารศาลยุติธรรม เรื่อง การจัดตั้งแผนกคดีผู้บริโภคในศาลแพ่ง

ประกาศคณะกรรมการบริหารศาลยุติธรรม

ประกาศคณะกรรมการบริหารศาลยุติธรรม
เรื่อง
การจัดตั้งแผนกคดีผู้บริโภคในศาลแพ่ง

อาศัยอำนาจตามความในมาตรา ๔ มาตรา ๗ และมาตรา ๑๐
แห่งพระธรรมนูญศาลยุติธรรม คณะกรรมการบริหารศาลยุติธรรมออกประกาศให้จัดตั้งแผนกในศาลแพ่ง
ดังต่อไปนี้

ข้อ ๑  ประกาศนี้เรียกว่า ประกาศคณะกรรมการบริหารศาลยุติธรรม เรื่อง
การจัดตั้งแผนกคดีผู้บริโภคในศาลแพ่ง

ข้อ ๒[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ให้จัดตั้งแผนกคดีผู้บริโภคขึ้นในศาลแพ่ง
โดยให้มีอำนาจหน้าที่เกี่ยวกับคดีผู้บริโภคตามกฎหมายว่าด้วยวิธีพิจารณาคดีผู้บริโภค
ดังต่อไปนี้
(๑) คดีผู้บริโภคที่เกิดขึ้นในเขตศาลแพ่ง
(๒) คดีผู้บริโภคที่เกิดขึ้นนอกเขตศาลแพ่งซึ่งมีความยุ่งยากซับซ้อน
และศาลแพ่งได้รับไว้พิจารณาพิพากษาตามมาตรา ๑๖ วรรคสาม แห่งพระธรรมนูญศาลยุติธรรม

ข้อ ๔  ให้มีผู้พิพากษาหัวหน้าแผนกคดีผู้บริโภคในศาลแพ่งเป็นผู้รับผิดชอบงานในแผนกหนึ่งคน
และให้อธิบดีผู้พิพากษาศาลแพ่งจัดให้ผู้พิพากษาที่มีความรู้เชี่ยวชาญด้านคดีผู้บริโภคจำนวนตามที่เห็นสมควรเป็นผู้พิพากษาประจำแผนก
มีหน้าที่รับผิดชอบในการพิจารณาพิพากษาคดีผู้บริโภคที่มีความสำคัญหรือที่อาจส่งผลกระทบต่อประโยชน์สาธารณะ
ตลอดจนช่วยเหลือผู้พิพากษาหัวหน้าแผนกคดีผู้บริโภคในการประชุมและการบริหารงานของแผนกคดีผู้บริโภคให้เป็นไปโดยเรียบร้อย
ในกรณีที่มีความจำเป็นเพื่อประโยชน์แก่ราชการ
อธิบดีผู้พิพากษาศาลแพ่งอาจมอบหมายให้ผู้พิพากษาอื่นนอกจากวรรคหนึ่งเป็นองค์คณะในการพิจารณาพิพากษาคดีผู้บริโภคก็ได้
กรณีเช่นว่านี้หากองค์คณะผู้รับผิดชอบสำนวนเห็นว่ามีปัญหาสำคัญที่ควรขอความเห็นจากแผนกคดีผู้บริโภคก็ให้นำปัญหาดังกล่าวเข้าสู่ที่ประชุมของแผนกคดีผู้บริโภค
โดยให้องค์คณะผู้รับผิดชอบสำนวนนั้นเข้าร่วมเป็นองค์ประชุมในการพิจารณาปัญหาดังกล่าวด้วย

ข้อ ๕  แผนกคดีผู้บริโภคในศาลแพ่งจะเริ่มทำการเมื่อใด
ให้เป็นไปตามประกาศของอธิบดีผู้พิพากษาศาลแพ่ง
แต่ทั้งนี้ต้องไม่เกินเก้าสิบวันนับแต่วันที่ประกาศนี้มีผลใช้บังคับ

ข้อ ๖  ให้อธิบดีผู้พิพากษาศาลแพ่งรักษาการตามประกาศนี้

ประกาศ
ณ วันที่ ๒๔ ตุลาคม พ.ศ. ๒๕๕๕
ไพโรจน์
 วายุภาพ
ประธานศาลฎีกา
ประธานกรรมการบริหารศาลยุติธรรม

ปริยานุช/ผู้จัดทำ
๕ พฤศจิกายน
๒๕๕๕

ปณตภร/ผู้ตรวจ
๙ พฤศจิกายน
๒๕๕๕

[๑] ราชกิจจานุเบกษา
เล่ม ๑๒๙/ตอนที่ ๑๐๔ ก/หน้า ๒๖/๒ พฤศจิกายน ๒๕๕๕